《青阳洞天呈青阳主人曾少裕》
宋代·利登

两崖苍苍峭天柱，停策崖边唤舟渡。青巾羽客打舟来，惊起灵蛇绝溪去。

千年神浆不自惜，万里晴天安得雨。但见飞流落半空，空中此水来何处。

岩下犹涵太古泉，安知上不通银浦。苍藤半湿苔藓昏，石罅无根迸孤树。

洞门一隙仅通人，可惜凿空开洞府。乾坤明晦自有时，突然栋宇那非数。

开辟岂无人到来，岩崖尚绝猿猱路。先生朝昏息丹岩，万壑归心心不语。

瑶磬一声天壁寒，白云紫雾惊相顾。

作者简介：利登（生卒年不详）字履道，号碧涧，南城（今属江西）人，一说金川（今属四川）人。